આગળ કહ્યું તેમ જૉને આ ફિલ્મમાં માત્ર ચપ્પુ ચલાવવા અને તોબરો ચડાવવા પર જ ધ્યાન આપ્યું છે. એટલે તેના ચહેરા કરતાં તેના હાથની ઍક્ટિંગ ક્યાંય વધુ પાવરફુલ લાગે છે. અગાઉ ‘મુંબઈ મેરી જાન’, ‘ડોમ્બિવલી ફાસ્ટ’ અને તાજેતરમાં જ ‘દૃશ્યમ્’ જેવી સરસ ફિલ્મો આપી ચૂકેલા નિશિકાન્ત કામત કાબેલ ડિરેક્ટર છે. ઈવન ઍક્ટિંગમાં પણ તેમને ધોનીના સ્ટમ્પિંગ જેવી હથોટી છે, પણ પછી વધુ પડતું ડહાપણ કરવામાં જ વટાણા વેરાઈ જાય છે. માનો કે ન માનો, અમુક સીનમાં શરદ કેલકરને પણ જોવાની મજા પડે છે. બાકી તો આ ફિલ્મમાં શ્રુતિ હાસન અને સુહાસિની મૂળે જેવી અદાકારાઓને તો માત્ર હાજરી પૂરવા જ હાજર રખાઈ છે.